Ancelotti rekinn frá Napoli — Gæti tekið við Gylfa Carlo Ancelotti þakkar leikmönnum sinnum fyrir eftir leikinn í dag . AFP Ítalska knattspyrnufélagið Napoli rak rétt í þessu knattspyrnustjórann Carlo Ancelotti , aðeins örfáum klukkutímum eftir að hann stýrði liðinu í 16 - liða úrslit Meistaradeildar Evrópu með 4 : 0 - heimasigri á Genk . Napoli hefur valdið vonbrigðum á leiktíðinni og er liðið í sjöunda sæti með 21 stig , 17 stigum á eftir toppliði Inter í ítölsku A-deildinni . Ancelotti tók við Napoli fyrir síðustu leiktíð og endaði liðið í öðru sæti deildarinnar á hans fyrsta tímabili . Ancelotti hefur verið orðaður við störf á Englandi og eru Everton og Arsenal bæði talin áhugasöm um að fá ítalska stjórann til liðs við sig . Hann þekkir vel til á Englandi , en hann stýrði Chelsea frá 2009 til 2011 og gerði liðið að Englands - og bikarmeistara árið 2010 . Gennaro Gattuso þykir líklegastur til að taka við Napoli , en hann gerði garðinn frægan sem leikmaður og síðar þjálfari AC Mílan .